Atti lani isia laní Pascuaha,
yuba Jesús‑ni deki chiba bisia ura edábie yiesi lo yu‑ni nna esine ata do Tataha.
Aníha‑ba ttiba ukanie ge ka benne gebie seꞌe yiesi lo yu‑ni,
aníha‑ba sa ukanie geke axtaba tti chi uttieha.
Tti chi seꞌeke go irseha,
chi galá uxí yie nu xxegwiha Judas Iscariote xiꞌin Simón‑ni,
ki utene lasi ná ka nu uttikaneha.
Jesús‑ni,
kumu chiba yubie deki Tata Do Yebáha,
iyába chi betebie lasi nábie lhe yube deki ata do Tataha‑ba birie nna bisie yiesi lo yu‑ni lhe ata do benneha‑gaba esine lhe,
de nuha nna loora seꞌeke go irseha,
udú liie nna utuabie lari nukueha,
nianna tti bedaxxue ttu lari bexxika lheꞌebie.
Nianna tti utaꞌabie inda lheꞌe ttu xiga nna uduloe utíe niꞌa ka benne rudhetinieha nna bodibisie ka nuha len lari xika lheꞌeeha.
Tti chi diabie kíe niꞌa Simón Pedro‑ni,
lana nna rane:
―Labí dika lula kílu niꞌaya xa tata.
Jesús‑ni nna bekabie geni,
ree:
―Labí tte denlu bixa nuní runia nnanna,
ttaka deloliba nna tte denlu nuní.
Pedro‑ni nna rane:
―¡Netiligaba nna labí dhielhaa kílu niꞌaya!
Jesús‑ni nna ree na:
―Ganna abíba dhielhalu kía niꞌalu,
labíru akalu kia.
Nianna ra Pedro‑nie:
―Ganna niha,
nna labí sun ka niꞌaya‑ni kílu,
kígabalu ikia‑ni lhe ka náya‑ni lhe.
Jesús‑ni nna ree na:
―Ttu benne chi udi labíru riyasin benneha gadie attu libe,
a sun ka niꞌabe ití,
kumu itúba benneha chi anke nari xú nna lebiꞌi chiba beyarile arlo Tata Do Yebáha,
meskiba laa iyále chi beyari.
Kumu yube nuxakana nuha utekane lasi ná ka nu uttikaneha,
de nuha nna rabie kana:
“Labí iyále chi beyari.”
Iki de chi utíbie niꞌa ka benneha,
nianna tti beyokue lari nukueha nna bedobie roꞌo mexaha nna ree ke:
―¿Si gwa rite denle bixa nuní bedhakaa le?
Lebiꞌi tenle láya Maestru lhe rale deki ankaa Xxanale lhe.
Gwalíbinle kumu neti gwalíba ankaa nu rale‑na.
Ki neti ankalaa Xxanale lhe Maestru gele nna chi utía ka niꞌale‑na,
anágaba lebiꞌi teeki kí niꞌa luesile.
Neti chi beleꞌenia le nuní,
kini attiba benia utía niꞌale,
anágaba uinle.
Netiru ria,
nu ren sina lo xxananiha labí xxenirula ra le nuha attichula xxananiha.
Nigaba nu reki mandaduha,
labí xxenirula ra le nuha attichila nu ruinna na mandaduha.
Lebiꞌi ganna rite denle nu ria‑ni,
karubárule ganna tseꞌele uinle aní.